DA Den Europæiske Unions Tidende CE 88/353

(2004/C 88 E/0359)

SKRIFTLIG FORESPØRGSEL P-1336/03

af Ilka Schröder (GUE/NGL) til Kommissionen

(2. april 2003)

Om: Forfølgelse af homoseksuelle i de palæstinensiske selvstyreområder

I de seneste måneder har pressen (bl.a. The New Republic den 19. august 2002, East Bay Voice den 19. september 2002, Ha'aretz den 6. marts 2003 og den 10. september 2001 og Jerusalem Post den 5. juni 2001) samt borgerrettighedsgrupper (for eksempel Agudah, http://agudah.israel-live.de) gentagne gange berettet om alvorlige krænkelser af homoseksuelles, lesbiskes, transseksuelles og transvestitters menneskerettigheder i de områder, der er under Den Palæstinensiske Myndigheds (PA) kontrol. I 2000 blev fire palæstinensere således dræbt på grund af deres seksualitet og hundreder tvunget til at flygte til Israel. »Chikane fra homoseksuelle« er tilsyneladende PA's »praktiske officielle« politik. Ofte betegnes de berørte personer som kollaboratører og anklages som sådanne. Inden for de seneste tre år skulle der imidlertid også have været to tilfælde af anklager, der udtrykkeligt vedrørte homoseksualitet. Som følge af »Al-Aqsa-Intifadaen« skal der desuden være blevet oprettet Sharia-domstole, hvor homoseksuelle trues af dødsstraf ved stening, brænding og hængning. Yderligere skal disse domstole have erklæret de for homoseksualitet mistænkte fredløse, således at drabene på dem kunne forblive straffri. Derudover skulle tortur af værste art mod homoseksuelle stå på dagsordenen hos PA's politi.

EU er repræsenteret i regionen med stor finansiel støtte. Siden 1993 er over 1,4 mia. EUR strømmet ind i områder under PA's kontrol, og siden juni 2001 har EU løbende stillet 10 mio. EUR om måneden til rådighed som ekstra direkte budgetstøtte. Andre betragtelige midler er strømmet ind inden for rammerne af Meda-programmet. Kommissionen bedes på den baggrund oplyse, om den er bekendt med de angivne oplysninger om situationen for homoseksuelle, lesbiske, transseksuelle og transvestitter i områderne under PA's kontrol. Har den adgang til yderligere oplysninger og i bekræftende fald hvilke? Er Kommissionen bekendt med situationen for homoseksuelle i de EU-medfinansierede UNRWA-lejre? Har Kommissionen allerede truffet foranstaltninger med henblik på at tilvejebringe en ændring af den utålelige situation? Mener Kommissionen i benægtende fald, at EU i betragtning af, hvor megen støtte der ydes PA, kan kræve, at PA overholder de menneskeretlige forpligtelser og også må sætte dette krav igennem? Er Kommissionen i benægtende fald enig i, at EU og dens medlemslande i dette tilfælde bør tildele de berørte personer umiddelbart gældende og tidsmæssigt ubegrænset asyl, og i benægtende fald, hvorfor ikke?

Svar afgivet på Kommissionens vegne af Christopher Patten

(7. maj 2003)

Kommissionen er bekendt med den presseomtale, det ærede medlem henviser til vedrørende den påståede forfølgelse af homoseksuelle, og også med uformelle beretninger om krænkelser af menneskerettighederne i de palæstinensiske områder.

Kommissionen er bekymret over disse rapporter om menneskerettighedskrænkelser og har sammen med internationale donorer opfordret Den Palæstinensiske Myndighed til at iværksætte demokratiske reformer for at sikre, at retsstatsprincipperne og de grundlæggende menneskerettigheder respekteres.

EU deltager aktivt i kvartetten og den internationale task force for palæstinensiske reformer, som blev nedsat i juli 2002 til at overvåge og støtte gennemførelsen af palæstinensiske civilretlige reformer og vejlede det internationale donorsamfund med hensyn til dets støtte til det palæstinensiske reformarbejde. Task forcen består af USA, EU, Den Russiske Føderation, FN, Norge, Japan, Canada, Verdensbanken og Den Internationale Valutafond. Den overvåger, hvilke fremskridt der er sket inden for nøgleområder som civilsamfundet, den offentlige administration og retsstaten, og fremsætter anbefalinger til de yderligere foranstaltninger, Den Palæstinensiske Myndighed bør træffe.

Kommissionen har ikke kendskab til den specifikke situation blandt UNRWA-flygtninge, som det ærede medlem henviser til, og har heller ikke modtaget nogen rapporter herom.

Kommissionen agter fortsat at følge fremskridtene med reformen både inden for rammerne af EU's bilaterale forbindelser med Den Palæstinensiske Myndighed og sammen med andre internationale donorer.

Hvad angår spørgsmålet om asyl, ønsker Kommissionen at minde det ærede medlem om, at vurderingen af ansøgninger med henblik på anerkendelse af asylstatus foretages på individuel basis af den kompetente medlemsstats myndigheder og i overensstemmelse med Genève-konventionen af 1951 om flygtninges retsstilling.